次韻鄭維心貽盧叔才一首
作者：劉一止
朝代：宋

paragraphs: 朝行轉木末，暮返循水涯。
生長山水間，途窮自知歸。
萬緒更擾擾，衆目何睽睽。
有若脫{革卮}牛，邂逅得此時。
坐念盧夫子，與世真背馳。
讀書如董生，三載圃不窺。
清詩見真情，觀者豈得疵。
春風入閭巷，爛熳百草菲。
摩腹忽起行，菜茹傷蕨薇。
平生經綸學，無術取世資。
貧交可相覓，叩門兩無疑。
富貴不汝求，吾至君勿揮。